b'\n_START_ARTICLE_\nMax Beckmann\n_START_SECTION_\nBiografija\n_START_PARAGRAPH_\nMaksas Bekmanas gim\xc4\x97 1884 m. vasario 12 d. Lepcige. 1900 m. jis prad\xc4\x97jo mokytis Veimaro dail\xc4\x97s akademijoje pas Carl Frithjof Smith, 1903\xe2\x80\x9304 m. apsilank\xc4\x97 Pary\xc5\xbeiuje. Ma\xc5\xbedaug tuo metu prad\xc4\x97jo vesti nuolatin\xc4\xaf dienora\xc5\xa1t\xc4\xaf, 1904 m. pabaigoje apsigyveno Berlyne, kur prad\xc4\x97jo tapyti impresionistine Lovis Corinth maniera. 1906 m. \xc4\xafstojo \xc4\xaf Berlyno secesij\xc4\x85, susitiko E. Munk\xc4\x85, kurio \xc4\xaftaka prad\xc4\x97jo i\xc5\xa1vystyti ekspresionistin\xc4\xaf stili\xc5\xb3. 1906 m. M. Bekmanas ved\xc4\x97 Minna Tube, kuri buvo moksl\xc5\xb3 draug\xc4\x97 Veimare. Pora susilauk\xc4\x97 s\xc5\xabnaus Piterio. 1912 m. \xc4\xafvyko pirmosios M. Bekmano personalin\xc4\x97s parodos Magdeburge ir Veimare. 1913 m. \xc4\xafvyko daugiau nei 50 k\xc5\xabrini\xc5\xb3 paroda Paul Cassirer galerijoje Berlyne, kuris ta proga paruo\xc5\xa1\xc4\x97 pirm\xc4\x85j\xc4\x85 monografij\xc4\x85 apie dailinink\xc4\x85. 1914 m. M. Bekmanas savanori\xc5\xa1kai stojo tarnauti \xc4\xaf medicinos tarnyb\xc4\x85 Pirmojo pasaulinio karo metu, bet buvo sekan\xc4\x8diais metais i\xc5\xa1 jos atleistas d\xc4\x97l prastos sveikatos ir apsigyveno Frankfurte prie Maino. Karas \xc4\xafkv\xc4\x97p\xc4\x97 dailininkui \xc5\xbeiauri\xc5\xb3 siu\xc5\xbeet\xc5\xb3, pesimistines drobes, krik\xc5\xa1\xc4\x8dioni\xc5\xa1kosios religijos kan\xc4\x8dios motyvus. Po 1920 m. sukurti portretai, peiza\xc5\xbeai ir nantiurmortai buvo nuotaikingesni. Jis yra suk\xc5\xabr\xc4\x99s daug savo autoportret\xc5\xb3, daugiau nei 85 \xc4\xafvairiomis formomis._NEWLINE_1925 m. M. Bekmanas gavo profesoriaus post\xc4\x85 Valstybiniame dail\xc4\x97s institute Frankfurte. 1924 ir 1925 m. lank\xc4\x97si Italijoje. 1925 m. ved\xc4\x97 antr\xc4\x85 kart\xc4\x85 \xe2\x88\x92 daininink\xc4\x99 Mathilde von Kaulbach. 1926 m. pirm\xc4\x85 kart\xc4\x85 \xc4\xafvyko jo personalin\xc4\x97 paroda JAV, Niujorke. 1928 m. didel\xc4\x97 jo k\xc5\xabrini\xc5\xb3 retrospektyvin\xc4\x97 paroda surengta Valstybin\xc4\x97je Kunsthal\xc4\x97je Manheime. 1929\xe2\x88\x921932 m. M. Bekmanas toliau profesoriavo Frankfurte, \xc5\xbeiem\xc4\x85 lank\xc4\x97si Pary\xc5\xbeiuje, prad\xc4\x97jo savo k\xc5\xabriniuose naudoti triptiko form\xc4\x85, pagal sen\xc5\xb3j\xc5\xb3 Vokietijos dailinink\xc5\xb3 (pvz., Matijas Griunevaldas), kuriuos labai gerb\xc4\x97, pavyzd\xc4\xaf. Po 1930 m. dailininkas tapo pla\xc4\x8diai \xc5\xbeinomas, jo k\xc5\xabriniai eksponuoti Ciuriche, Venecijoje, Londone, Niujorke. D\xc4\x97l nacist\xc5\xb3 at\xc4\x97jimo \xc4\xaf vald\xc5\xbei\xc4\x85 Vokietijoje 1933 m. M. Bekmanas prarado savo post\xc4\x85 ir apsigyveno Berlyne. Jo k\xc5\xabriniai buvo \xc4\xaftraukti \xc4\xaf 1937 m. nacist\xc5\xb3 suorganizuot\xc4\x85 \xe2\x80\x9edegeneracinio meno\xe2\x80\x9c parod\xc4\x85 Miunchene. Kit\xc4\x85 dien\xc4\x85 po parodos atidarymo dailininkas i\xc5\xa1vyko \xc4\xaf Amsterdam\xc4\x85 ir Olandijoje praleido Antr\xc4\x85j\xc4\xaf pasaulin\xc4\xaf kar\xc4\x85. _NEWLINE_1947 m. M. Bekmanas keliavo \xc4\xaf Pary\xc5\xbei\xc5\xb3 ir Pranc\xc5\xabzijos pietus, met\xc5\xb3 pabaigoje i\xc5\xa1vyko \xc4\xaf JAV, kur d\xc4\x97st\xc4\x97 Sent Luiso dail\xc4\x97s mokykloje prie Va\xc5\xa1ingtono universiteto. Sent Luise 1948 m. \xc4\xafvyko pirmojo retrospektyvin\xc4\x97 dailininko paroda JAV. 1948 m. vasar\xc4\x85 jis d\xc4\x97st\xc4\x97 Kolorado universitete Boulderyje, met\xc5\xb3 gale \xe2\x88\x92 Niujorko Bruklino muziejaus dail\xc4\x97s mokykloje. Buvo apdovanotas prizu Karnegio instituto Pitsburge. Maksas Bekmanas mir\xc4\x97 1950 m. rugs\xc4\x97jo 27 d. Niujorke. Palaidotas Bleiro kapin\xc4\x97se. Did\xc5\xbeiausia dailininko k\xc5\xabrini\xc5\xb3 kolekcija yra Sent Luiso dail\xc4\x97s muziejuje JAV.'